4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์และบริการ

ในด้านผลิตและจัดจำหน่าย บริษัทฯ ได้รับการแต่งตั้งจาก บริษัท เป๊ปซี่-โคล่า อินเตอร์เนชั่นแนล
จำกัด, นิวยอร์ค ให้เป็นผู้ผลิต และจำหน่ายน้ำอัดลม โดยใช้เครื่องหมายการค้า เป๊ปซี่ เป๊ปซี่แมกซ์
เป๊ปซี่ทวิสต์ มิรินด้า เซเว่นอัพ เมาเทนดิว และ คลับ รวมทั้งหัวน้ำเชื่อม
ภายใต้เครื่องหมายการค้า เป๊ปซี่ มิรินด้า เซเว่นอัพ ภายในราชอาณาจักร
โดยไม่มีการกำหนดวันสิ้นสุดของสัญญา
และมีเงื่อนไขสำคัญคือจะต้องซื้อหัวน้ำเชื้อซึ่งเป็นวัตถุดิบหลักในการผลิตจากบริษัท เป๊ปซี่-โคล่า
(ไทย) เทรดดิ้ง จำกัด หรือบริษัทในเครือ
รวมทั้งต้องรักษาคุณภาพของผลิตภัณฑ์ที่ใช้เครื่องหมายการค้าดังกล่าวให้อยู่ในมาตรฐานที่กำหนด
อนึ่งสิทธิ์ในการผลิตและจัดจำหน่ายดังกล่าวไม่สามารถโอนมอบให้ผู้อื่นได้ นอกจากนี้บริษัทฯ
ยังเป็นผู้ผลิต และจำหน่ายน้ำดื่มบริสุทธิ์ และน้ำโซดา ภายใต้เครื่องหมายการค้า "คริสตัล"
เป็นผู้ผลิต และจัดจำหน่ายเครื่องดื่มชาลิปตัน ชนิดคืนขวดให้กับ บริษัท เป๊ปซี่ ลิปตัน
อินเตอร์เนชั่นแนล จำกัด เป็นผู้ผลิต และจัดจำหน่ายน้ำส้มทรอปิคานา ทวิสเตอร์ ชนิดคืนขวดให้กับ
บริษัท เป๊ปซี่-โคล่า (ไทย) เทรดดิ้ง จำกัด และเป็นผู้ผลิตจำหน่าย เครื่องดื่มผสมเกลือแร่
เกเตอเรด ภายใต้ลิขสิทธิ์ของ Strokely Van Camp Inc. ประเทศสหรัฐอเมริกา

ในด้านการจัดจำหน่าย บริษัทฯ เป็นผู้จัดจำหน่ายเครื่องดื่มชูกำลัง “คาราบาวแดง” ให้กับบริษัท
คาราบาว
ตะวันแดง จำกัด เป็นผู้จัดจำหน่ายชาเขียวพร้อมดื่ม “โออิชิ” ให้กับบริษัท โออิชิ เทรดดิ้ง จำกัด
และเป็นผู้จัดจำหน่ายชาพร้อมดื่มลิปตันที่บรรจุในกระป๋อง และขวดพีอีที และน้ำส้มพร้อมดื่ม
ภายใต้เครื่องหมายการค้า ทรอปิคานา ทวิสเตอร์ ชนิดไม่คืนขวดให้กับบริษัท เป๊ปซี่-โคล่า (ไทย)
เทรดดิ้ง จำกัด เครื่องดื่มชาลิปตันในขวดพีอีที และ น้ำส้มทรอปิคานา ทวิสเตอร์
เป็นผลิตภัณฑ์ที่บริษัท เสริมสุข เบเวอร์เรจ จำกัด
เป็นผู้ผลิตภายใต้สัญญารับจ้างผลิตให้กับบริษัทที่เป็นเจ้าของลิขสิทธิ์ทั้งสอง ส่วนชาพร้อมดื่มลิปตัน
ชนิดกระป๋อง บริษัท เสริมสุข จำกัด (มหาชน) เป็นผู้รับจ้างผลิต

4.2 การตลาดและสภาพการแข่งขัน

  เครื่องดื่ม ”น้ำอัดลม”

อุตสาหกรรมการผลิตและจัดจำหน่ายน้ำอัดลมเป็นอุตสาหกรรมขนาดใหญ่
ซึ่งต้องใช้เครื่องจักรทันสมัยในการผลิตและการควบคุมคุณภาพรวมทั้งแรงงานในด้านการขนส่งและการจัดจำหน่ายสินค้าสู่มือผู้บริโภค
ทั้งยังเป็นธุรกิจที่สนับสนุนอุตสาหกรรมอื่นๆ อีกเช่น อุตสาหกรรม น้ำตาล ขวดแก้ว ขวดพลาสติก
ลังพลาสติก ฝาจุกจีบ เป็นต้น

สภาพการแข่งขันของอุตสาหกรรมน้ำอัดลมเกิดขึ้นตลอดทั้งปี มีผู้ประกอบการรายใหม่ ๆ
เข้ามาในตลาดเพิ่มขึ้นในปัจจุบันอัตราการเจริญเติบโตของตลาดน้ำอัดลมไม่สูงนัก เนื่องจากมีเครื่องดื่มประเภทอื่นเข้าสู่ตลาดเครื่องดื่มเป็นจำนวนมาก
รวมทั้งการเปลี่ยนแปลงกระแสความนิยมบริโภคเครื่องดื่มอื่นๆ ของผู้บริโภค อาทิเช่น น้ำดื่มบริสุทธิ์
น้ำผลไม้ น้ำแร่ และอาหารนมเป็นต้น
จึงทำให้การแข่งขันในธุรกิจน้ำอัดลมยิ่งเพิ่มความรุนแรงมากขึ้นอีก

ปัจจัยของความสำเร็จในการดำเนินธุรกิจน้ำอัดลม ได้แก่ การมีสินค้าที่มีคุณภาพได้มาตรฐาน
การให้บริการที่ดี และการตอบสนองความต้องการของลูกค้าได้อย่างรวดเร็ว
ซึ่งโอกาสสำหรับการดำเนินธุรกิจเครื่องดื่มนั้นจะขึ้นอยู่กับการมี
ช่องทางการจำหน่ายเพื่อเข้าถึงผู้บริโภคเพิ่มขึ้น การขยายตัวทางธุรกิจของลูกค้า อันได้แก่
ห้างตลาดค้าส่งค้าปลีกขนาดใหญ่ ซุปเปอร์มาร์เก็ต ร้านค้าสะดวกซื้อ ร้านอาหารฟาส์ตฟู้ด เป็นต้น
อัตราเจริญเติบโตของธุรกิจดังกล่าวขึ้นอยู่กับ ปัจจัยพื้นฐานของเศรษฐกิจภายในประเทศเป็นสำคัญ

แนวโน้มการเจริญเติบโต และการพัฒนาของอุตสาหกรรมน้ำอัดลม
เป็นผลจากการส่งเสริมและขยายกิจกรรมทางด้านการตลาดเป็นเกณฑ์ ซึ่งรวมถึงการโฆษณา
การจัดการส่งเสริมการขาย การพัฒนาผลิตภัณฑ์ และบรรจุภัณฑ์ใหม่ๆ
หรือการแนะนำสินค้ารสชาติใหม่เพื่อดึงดูดใจผู้บริโภค
เป็นผลให้การขยายตัวของอุตสาหกรรมมีอยู่อย่างต่อเนื่อง

ตามที่ได้กล่าวมาแล้วว่า การแข่งขันในธุรกิจน้ำอัดลมมีความรุนแรงมากขึ้น
โดยเฉพาะเมื่อมีคู่แข่งขันรายใหม่ๆ เพิ่มขึ้นในตลาด โดยเน้นจุดขายด้วยปริมาณที่มากกว่า
ในราคาที่ถูกกว่าผลิตภัณฑ์ที่จำหน่ายอยู่ในตลาด
ทำให้บริษัทฯต้องปรับเปลี่ยนกลยุทธ์ในด้านการตลาดและการจัดจำหน่าย
และดำเนินมาตรการทุกด้านเพื่อรักษาและเพิ่มส่วนแบ่งตลาดสำหรับผลิตภัณฑ์ของบริษัทฯ
อย่างต่อเนื่อง ในปี 2552 เสริมสุขวางจำหน่ายเครื่องดื่มในบรรจุภัณฑ์ชนิดไม่คืนขวดขนาดใหม่
ได้แก่ ขนาด 460 ม.ล. 480 ม.ล. 1.2 ลิตร และ 1.5 ลิตร
ในราคาที่ดึงดูดใจผู้บริโภคและได้รับการตอบรับจากตลาดเป็นอย่างดี

  น้ำดื่ม “คริสตัล”

ปัจจัยความสำเร็จของน้ำดื่มคริสตัลเน้นที่ คุณภาพของสินค้า ระบบการจัดจำหน่ายที่มีประสิทธิภาพ
การบริการ
ที่ดีต่อลูกค้า และกิจกรรมการตลาดที่เข้าถึงผู้บริโภค
ปัจจัยดังกล่าวมีความจำเป็นสำหรับการแข่งขันในตลาดน้ำดื่มซึ่งเป็นตลาดที่มี
ผู้แข่งขันในตลาดมากรายและไม่มีความแตกต่างทางด้านราคา
ปัจจุบันนอกจากน้ำดื่มคริสตัลของบริษัทฯ และน้ำดื่มรายใหญ่อื่นๆ ในตลาดแล้ว
ยังมีบริษัทน้ำดื่มรายใหม่เข้ามาในตลาดเป็นจำนวนมาก
ส่งผลให้พื้นที่วางสินค้าขายในช่องทางค้าปลีกก็แออัดไปด้วย
แบรนด์หลากหลายมากมาย ทำให้ผู้บริโภคเกิดความสับสนในการเลือกซื้อ
ซึ่งการเข้ามาทำตลาดของแบรนด์น้ำดื่มรายใหม่
ได้ส่งผลกระทบต่อยอดขายโดยรวมของธุรกิจน้ำดื่ม อย่างไรก็ดี
ถึงแม้การแข่งขันในธุรกิจน้ำดื่มจะเข้มข้นขึ้น บริษัทฯ
ก็ยังคงสามารถเพิ่มยอดขายของน้ำดื่มคริสตัลได้อย่างต่อเนื่อง
อัตราการเติบโตของยอดขายคริสตัลในปีที่ผ่านมาสูงถึงร้อยละ 16

น้ำดื่มคริสตัลเป็นผลิตภัณฑ์ที่มีจุดเด่นในด้านคุณภาพและมาตรฐานของสินค้า
โดยเป็นน้ำดื่มเพียงรายเดียวในประเทศที่ได้รับใบรับรองคุณภาพจาก NSF
ซึ่งเป็นองค์กรนานาชาติทำหน้าที่ตรวจสอบคุณภาพและออกใบรับรองน้ำดื่มบรรจุขวดที่ผ่านการตรวจสอบมาตรฐานอย่างเคร่งครัดแล้วเท่านั้น

เครื่องดื่ม “ลิปตันไอซ์ที”

จากการที่บริษัทฯ มีความเชี่ยวชาญในธุรกิจเครื่องดื่มทั้งชนิดอัดลม และไม่อัดลม ทั้งในด้านการผลิต
และ
จัดจำหน่าย เมื่อบริษัท ยูนิลีเวอร์ ไทยโฮลดิ้งส์ จำกัด
ผู้ผลิตและจำหน่ายสินค้าอุปโภคและบริโภครายใหญ่ในเมืองไทย ได้เปิดตลาดชาพร้อมดื่ม ลิปตันไอซ์ที
ซึ่งมีทั้งในบรรจุภัณฑ์แบบกระป๋อง และชนิดบรรจุขวดขึ้นในประเทศ จึงได้มอบหมายให้บริษัทฯ
เป็นผู้ผลิตและจัดจำหน่ายสินค้าดังกล่าว ทำให้บริษัทฯ
เป็นบริษัทแรกของไทยที่ผลิตเครื่องดื่มครบวงจร มีการจัดรายการเกี่ยวกับการส่งเสริมการขายต่างๆ
โดยความร่วมมือประสานงานของทั้งสองบริษัท จนทำให้ยอดจำหน่ายเพิ่มขึ้นอย่างรวดเร็ว

ในปี 2547 เป๊ปซี่ และ ยูนิลิเวอร์ ได้ร่วมทุนจัดตั้งธุรกิจร่วมภายใต้ชื่อ บริษัท เป๊ปซี่ ลิปตัน
อินเตอร์เนชั่นแนล จำกัด เพื่อส่งเสริมการขายผลิตภัณฑ์ชาลิปตันผ่านผู้ผลิตและบรรจุขวดทั่วโลก
ในประเทศไทยเสริมสุขยังคงเป็นผู้ผลิตและ
จัดจำหน่ายชาลิปตันชนิดคืนขวดและบรรจุกระป๋องภายใต้การอนุมัติจาก บริษัท เป๊ปซี่ ลิปตัน
อินเตอร์เนชั่นแนล จำกัด จึงเป็น
อีกก้าวหนึ่งที่เสริมสุข และเป๊ปซี่โค
จะร่วมมือประสานงานกันในการพัฒนาธุรกิจและผลิตภัณฑ์เครื่องดื่มนอกเหนือจากน้ำอัดลม

ปัจจุบัน ลิปตันไอซ์ทีมีจำหน่ายในขวดแก้วชนิดคืนขวดขนาดบรรจุ 10 ออนซ์ และ 15 ออนซ์
และในขวดพีอีทีขนาดบรรจุ 350 ซีซี และ 450 ซีซี โดยในปีที่ผ่านมา ลิปตันไอซ์ทีมีการเติบโต 19%
ทั้งนี้มีการผลิตดำเนินการโดยบริษัท เสริมสุข
เบเวอร์เรจ จำกัด ซึ่งเป็นบริษัทในเครือเสริมสุข ส่วนการจัดจำหน่ายยังคงดำเนินการโดยบริษัท
เสริมสุข จำกัด (มหาชน)

เครื่องดื่มเกลือแร่ “เกเตอเรด”

บริษัท Strokely Van Camp Inc. ได้แต่งตั้งให้ บริษัทเสริมสุข จำกัด (มหาชน)
เป็นผู้ดูแลการผลิต และ
จัดจำหน่ายเกเตอเรด (Gatorade) เครื่องดื่มเกลือแร่ อันดับหนึ่งของโลก ในประเทศไทย
เกเตอเรด
เป็นเครื่องดื่มเกลือแร่ที่เป็นที่รู้จักและได้รับความนิยมในรสชาติและคุณสมบัติที่เหนือกว่าเครื่องดื่มเกลือแร่ทั่วไปด้วยส่วนผสมของเกลือแร่และความหวานที่เหมาะสม
ทำให้ร่างกายดูดซึมได้ดี เหมาะกับผู้ที่เสียเหงื่อและนิยมการออกกำลังกาย
จึงเป็นเครื่องดื่มเพื่อสุขภาพและอยู่ในกระแสความนิยมในขณะนี้ เกเตอเรด มีให้เลือก 2 รสชาติ
คือรสมะนาว และรสองุ่น ในบรรจุภัณฑ์แบบขวดพีอีที ขนาด 350 มิลลิลิตร และในขวดพีอีทีขนาด
500 มิลลิลิตร

  น้ำผลไม้ “ทรอปิคานา ทวิสเตอร์”

อีกก้าวหนึ่งซึ่งบริษัทฯ ดำเนินการเพื่อให้เป็นผู้ผลิตและจัดจำหน่ายเครื่องดื่มครบวงจร
คือการเป็นผู้ผลิตและ
จัดจำหน่ายน้ำผลไม้ซึ่งมีส่วนผสมน้ำผลไม้ 14 เปอร์เซ็นต์ ภายใต้ชื่อ “ทรอปิคานา ทวิสเตอร์”
โดยการผลิตดำเนินการโดยบริษัท เสริมสุข เบเวอร์เรจ จำกัด และจัดจำหน่ายโดยบริษัท เสริมสุข
จำกัด (มหาชน) ปัจจุบันน้ำผลไม้ รสส้ม ทรอปิคานา ทวิสเตอร์
มีให้เลือก ในภาชนะชนิดคืนขวด ขนาด 250 ซีซี ขวดแก้วชนิดไม่คืนขวดขนาด 250 ซีซี
และขวดพีอีทีขนาด 350 ซีซี ในปี 2552
เสริมสุขวางตลาดทรอปิคานา ทวิสเตอร์ น้ำล้มผสมเนื้อส้ม
เพื่อขยายฐานผลิตภัณฑ์ให้มีความหลากหลาย โดยน้ำผลไม้ทรอปิคานา
ทวิสเตอร์ เป็นทางเลือกอีกทางหนึ่งให้กับผู้บริโภค
เพื่อตอบสนองกระแสความนิยมเครื่องดื่มบำรุงสุขภาพซึ่งกำลังแพร่หลายอยู่ในขณะนี้

  เครื่องดื่ม “คาราบาวแดง”

บริษัทฯ ได้เป็นตัวแทนจำหน่าย เครื่องดื่ม “คาราบาวแดง” ให้กับบริษัท คาราบาวตะวันแดง จำกัด
ตั้งแต่เดือนตุลาคม 2545 ทั้งนี้ ยอดขายของเครื่องดื่ม “คาราบาวแดง” ในปี 2552 ชะลอตัว
เนื่องจากเศรษฐกิจในภาคอุตสาหกรรมการผลิตของประเทศชะลอตัว
ส่งผลกระทบต่อกำลังในการซื้อของผู้บริโภคหลักของผลิตภัณฑ์นี้อย่างมาก

  เครื่องดื่มชาเขียว “โออิชิ”

จากกระแสความสนใจในสุขภาพของผู้บริโภค และการเติบโตของเครื่องดื่มประเภทชา บริษัทฯ
ได้เป็นผู้จัดจำหน่ายชาเขียวพร้อมดื่มภายใต้ชื่อ "โออิชิ กรีนที" ให้กับ บริษัท โออิชิ เทรดดิ้ง จำกัด
ตั้งแต่เดือน พฤศจิกายน 2548 ท่ามกลางภาวะตลาดที่มีการแข่งขันสูงในปี 2552 ชาเขียว “โออิชิ”
ยังมียอดจำหน่ายเพิ่มขึ้น 6% สูงขึ้น

 4.3 การจัดหาผลิตภัณฑ์และการบริการ

  วัตถุดิบสำคัญในการผลิตจัดหาจากแหล่งต่างๆ ดังนี้

หัวน้ำเชื้อ เป๊ปซี่ เป๊ปซี่แมกซ์ เป๊ปซี่ทวิสต์ มิรินด้า เซเว่นอัพ เมาเทนดิว และ คลับ จัดซื้อจาก
บริษัท
เป๊ปซี่-โคล่า (ไทย) เทรดดิ้ง จำกัด ซึ่งเป็นผู้นำเข้าจากต่างประเทศ

หัวน้ำเชื้อ ชาลิปตัน จัดซื้อจาก บริษัท เป๊ปซี่-โคล่า (ไทย) เทรดดิ้ง จำกัด
ซึ่งเป็นผู้นำเข้าจากต่างประเทศ

หัวน้ำเชื้อ น้ำผลไม้ทรอปิคานา ทวิสเตอร์ และส่วนผสมเพื่อการผลิตเครื่องดื่ม เกเตอเรด
ผู้รับจ้างผลิตจัดซื้อโดยตรงจาก บริษัท เป๊ปซี่-โคล่า (ไทย) เทรดดิ้ง จำกัด
ซึ่งเป็นผู้นำเข้าจากต่างประเทศ

สินค้าที่บริษัทฯ เป็นผู้จัดจำหน่ายได้แก่ เครื่องดื่ม คาราบาว แดง และชาเขียว โออิชิ
จัดซื้อโดยตรงจากบริษัท ผู้ผลิตและเป็นเจ้าของผลิตภัณฑ์

วัตถุดิบที่ใช้ในการผลิตอื่นเป็นวัตถุดิบที่จัดซื้อในประเทศ เช่น น้ำตาล ก๊าซคาร์บอนไดออกไซด์
เคมีภัณฑ์
ขวดแก้ว ฝาจุกเกลียว ฝาจุกจีบ ลังพลาสติก ขวด PET กระป๋อง และกล่องกระดาษ

นอกจากหัวน้ำเชื้อที่ใช้ในการผลิตเครื่องดื่มซึ่งจัดซื้อจากเจ้าของผลิตภัณฑ์แล้ว
การซื้อวัตถุดิบและบรรจุภัณฑ์อื่น บริษัทฯ จัดหาจากผู้จำหน่ายประมาณ 3-4
รายเพื่อให้มีวัตถุดิบและบรรจุภัณฑ์ที่เพียงพอกับความต้องการในราคาที่เหมาะสม

บริษัทฯ มีโรงงานผลิตสินค้าเพื่อจำหน่าย 5 แห่ง ดังนี้

1)  โรงงานปทุมธานี ตั้งอยู่เลขที่ 63 ถนนนนทบุรี-ปทุมธานี ตำบลบางแขยง อำเภอเมือง
    จังหวัดปทุมธานี

2)  โรงงานนครราชสีมา ตั้งอยู่เลขที่ 211 หมู่ที่ 4 ถนนนครราชสีมา-กบินทร์บุรี อำเภอเมือง
    จังหวัดนครราชสีมา

3)  โรงงานนครสวรรค์ ตั้งอยู่เลขที่ 72 ถนนพหลโยธิน ตำบลนครสวรรค์ออก อำเภอเมือง
    จังหวัดนครสวรรค์

4)  โรงงานสุราษฎร์ธานี ตั้งอยู่เลขที่ 11 หมู่ 5 ถนนเอเซีย 41 ตำบลท่าโรงช้าง อำเภอพุนพิน
    จังหวัด สุราษฎร์ธานี

5)  โรงงานชลบุรี ตั้งอยู่เลขที่ 700/369 หมู่ที่ 6 ตำบลหนองไม้แดง อำเภอเมืองชลบุรี จังหวัด
    ชลบุรี

กำลังการผลิตและปริมาณการผลิต

  ------------------------------- ------------- ------------- -------------
                                  ปี 2552        ปี 2551        ปี 2550

  กำลังการผลิตเต็มที่                                              
  (หน่วย:ขวดต่อชั่วโมง)                                           

  น้ำอัดลม                          585,202       594,350       584,816

  ปริมาณการผลิตจริง                                              
  (หน่วย:ขวดต่อชั่วโมง)                                           

  น้ำอัดลม                          483,155       489,640       490,756

  การใช้กำลังการผลิต (%)             82.6%         82.4%         83.9%

  อัตราเพิ่มของปริมาณการผลิต (%)       +0.2%         -1.5%         -11.4%
  ------------------------------- ------------- ------------- -------------

อัตราปริมาณการผลิตที่ลดลงในปี 2551 และ 2552
เกิดจากสัดส่วนการผลิตน้ำอัดลมในขวดที่มีปริมาตรสูง
เพิ่มมากขึ้น
ทั้งนี้เนื่องจากการผลิตน้ำอัดลมในขวดที่มีปริมาตรสูงขึ้นจะให้ผลผลิตขวดต่อชั่วโมงต่ำกว่าการผลิตน้ำอัดลมในขวดที่มีปริมาตรต่ำกว่า

การรักษาสิ่งแวดล้อม

เสริมสุขให้ความสำคัญต่อการรักษาสิ่งแวดล้อม
โดยมีการนำนโยบายสิ่งแวดล้อมมาใช้เป็นแนวทางในการปฏิบัติงานอย่างเคร่งครัด
เพื่อลดผลกระทบต่อสิ่งแวดล้อมให้เหลือน้อยที่สุดตลอดกระบวนการผลิต บริษัทฯ
จึงได้บริหารจัดการงานด้านสิ่งแวดล้อมภายใต้แนวคิด Serm Suk Green Dimension 5
มิติประกอบด้วย น้ำ บรรจุภัณฑ์ พลังงาน สภาพแวดล้อมในโรงงาน และทรัพยากรมนุษย์

มิติที่ 1 : น้ำ

การบำบัดน้ำเสีย

เสริมสุข เป็นบริษัทแรก ๆ ที่ริเริ่มนำระบบบำบัดน้ำเสียที่มีประสิทธิภาพมาใช้ ปัจจุบัน
ระบบบำบัดน้ำเสียของบริษัทได้กลายเป็นกรณีตัวอย่างที่มีนักเรียน
นิสิตนักศึกษาและผู้ประกอบธุรกิจมาเข้าเยี่ยมชมและศึกษาความรู้เกี่ยวกับการบริหารจัดการและการกำจัดน้ำเสียอย่างมีประสิทธิภาพ

นอกจากนี้ บริษัทฯ
ยังได้ลงทุนระบบบำบัดน้ำเสียอย่างต่อเนื่องตามกฎระเบียบที่ราชการกำหนดให้โรงงานผลิตทุกแห่งปฏิบัติตาม
โดยเฉพาะอย่างยิ่ง โรงงานปทุมธานีของบริษัทฯ ซึ่งตั้งอยู่ริมแม่น้ำเจ้าพระยา บริษัทฯ
ได้สร้างระบบบำบัดน้ำเสียที่มีประสิทธิภาพสูง ด้วยงบลงทุนประมาณ 50 ล้านบาท
เพื่อบำบัดน้ำทิ้งก่อนปล่อยคืนสู่ธรรมชาติตามมาตรฐานที่กำหนดโดยกระทรวงอุตสาหกรรม
และกระทรวงคมนาคม ดังรายละเอียดต่อไปนี้

+-------+-------+-------+-------+-------+-------+-------+--------+
|       | PH    | BOD   | COD   | TSS   | TDS   | TKN   | Grease |
|       |       | (ppm) | (ppm) | (ppm) | (ppm) | (ppm) | & Oil  |
|       |       |       |       |       |       |       |        |
|       |       |       |       |       |       |       | (ppm)  |
+-------+-------+-------+-------+-------+-------+-------+--------+
| Sta   | 5.    | ≤ 20  | ≤ 120 | ≤ 50  | ≤     | ≤ 100 | ≤ 5    |
| ndard | 5-9.0 |       |       |       | 3000  |       |        |
+-------+-------+-------+-------+-------+-------+-------+--------+

บริษัทฯ มีการติดตามและควบคุมการทำงานของระบบบำบัดน้ำเสียตลอด 24 ชั่วโมง
และมีการตรวจวิเคราะห์คุณภาพน้ำ
ทั้งก่อนที่จะเข้าสู่ระบบบำบัดและหลังผ่านกระบวนการบำบัดก่อนปล่อยคืนสู่แม่น้ำ
โดยน้ำที่ปล่อยคืนสู่ธรรมชาติจากโรงงานของบริษัทฯ มีค่า BOD ไม่เกิน 5 mg/l
หรือมีความสะอาดกว่ามาตรฐานที่กรมโรงงานอุตสาหกรรมกำหนดไว้ถึง 5 เท่า
และสะอาดกว่ามาตรฐานน้ำทิ้งจากครัวเรือนมากกว่า 50 เท่า ในปี 2549 บริษัทฯ
ได้ลงทุนเพิ่มอีกกว่า 10
ล้านบาทเพื่อติดตั้งเครื่องมือตรวจวัดค่าความสกปรกในน้ำของน้ำทิ้งก่อนปล่อยออกจากโรงงานของบริษัทฯ
ทั้ง 5 แห่ง -
เครื่องมือดังกล่าวมีความแม่นยำสูงในการตรวจสอบคุณภาพน้ำและมีการเชื่อมโยงข้อมูลผลคุณภาพน้ำทิ้งของบริษัทฯ
ผ่านระบบดาวเทียมไปยังกรมโรงงานอุตสาหกรรม
เพื่อรายงานคุณภาพน้ำทิ้งที่ปล่อยออกจากโรงงานอย่างต่อเนื่องตลอด 24 ชั่วโมง

การอนุรักษ์ทรัพยากร

บริษัทฯ ได้จัดดำเนินโครงการด้านอนุรักษ์ทรัพยากรน้ำ
เพื่อให้เกิดการใช้ประโยชน์ทรัพยากรธรรมชาติอย่างสูงสุดและให้เกิดของเสียน้อยที่สุด
โดยได้ดำเนินโครงการต่างๆ ได้แก่

- โครงการประหยัดทรัพยากรน้ำ บริษัทฯได้ร่วมดำเนินการกับการประปานครหลวง
และสำนักงานเทคโนโลยีน้ำ
กรมโรงงานอุตสาหกรรม
เพื่อรับการถ่ายทอดความรู้และเทคโนโลยีในการลดปริมาณการใช้น้ำและลดปริมาณน้ำเสียของบริษัทฯ
ตลอดการดำเนินโครงการที่ผ่านมา บริษัทฯ
สามารถลดปริมาณการใช้น้ำและปริมาณของเสียลงได้กว่า 60,000 ลูกบาศก์เมตรต่อปี

- โครงการนำน้ำทิ้งมาใช้ และนำเชื้อจุลินทรีย์ส่วนเกินมาทำปุ๋ย บริษัทฯ
ได้บริหารจัดการน้ำทิ้งที่ผ่านการบำบัดแล้วมาใช้ในการรดน้ำสวนหย่อม สนามหญ้า
และต้นไม้ภายในโรงงาน
และนำตะกอนจุลินทรีย์ที่ได้จากการย่อยสลายสิ่งสกปรกในน้ำมาใช้ทำปุ๋ยชีวภาพเพื่อบำรุงรักษาสวนหย่อม
สนามหญ้า และต้นไม้ภายในโรงงาน

มิติที่ 2 : บรรจุภัณฑ์

บริษัทฯ ได้ตั้งเป้าหมายลดการสิ้นเปลืองทรัพยากร โดยนำแนวคิดหลัก 3 R: Reduce, Reuse
และ Recycle
มาใช้ในการจัดการบรรจุภัณฑ์ตั้งแต่ต้นทางจนถึงปลายทาง ดังนี้

1. ลดการใช้วัตถุดิบ (Reduce) ด้วยการออกแบบบรรจุภัณฑ์เพื่อลดการใช้วัตถุดิบ เช่น
การพัฒนาขวดพีอีทีให้มีน้ำหนักลดลง หรือใช้พลาสติกเท่าที่จำเป็น
ทำให้สามารถลดปริมาณการใช้พลาสติกได้ปีละกว่า 1,000 ตัน พร้อมดำเนินโครงการ
ลดปริมาณกระดาษที่นำมาใช้เป็นถาดบรรจุภัณฑ์เท่าที่จำเป็นเพื่อลดการใช้ทรัพยากรป่าไม้อีกด้วย

  2. นำบรรจุภัณฑ์กลับมาใช้ซ้ำ (Reuse) ด้วยการผลักดันการใช้บรรจุภัณฑ์ขวดแก้วแบบคืนขวด

3. การคัดแยกวัสดุที่ไม่ใช้แล้ว เพื่อส่งไปยังโรงงาน Recycle เพื่อนำกลับมาใช้ประโยชน์ใหม่
ให้เกิดการใช้ทรัพยากรอย่างคุ้มค่าที่สุด

นอกจากนี้ เสริมสุขยังได้ร่วมกับบริษัทชั้นนำกว่า 20 บริษัท และกลุ่มอุตสาหกรรม 5 กลุ่มหลัก
ร่วมกันจัดตั้ง สถาบันจัดการบรรจุภัณฑ์เพื่อสิ่งแวดล้อม ขึ้นในปี 2549
ภายใต้การกำกับดูแลของสภาอุตสาหกรรมแห่งประเทศไทย
โดยมีวัตถุประสงค์เพื่อให้มีการจัดการบรรจุภัณฑ์
และวัสดุที่ไม่ใช้แล้วของประเทศอย่างถูกต้องเหมาะสม
และยั่งยืนไม่ก่อให้เกิดผลกระทบต่อสิ่งแวดล้อมของประเทศ

มิติที่ 3 : พลังงาน

การพัฒนาการขนส่งทางน้ำ ลดปัญหามลพิษ

บริษัทฯ เป็นผู้ริเริ่มระบบการขนส่งทางน้ำเป็นรายแรกๆ ตั้งแต่ปี 2523
และได้พัฒนามาอย่างต่อเนื่องจนกระทั่งในปัจจุบันเสริมสุขมีเรือลากจูงทั้งสิ้น 3 ลำ
และเรือบรรทุกสินค้า 4 ลำ แต่ละลำสามารถบรรทุกเครื่องดื่มได้ถึง 8,640 ลัง
ซึ่งการลากจูงสินค้าทางเรือ 1 เที่ยว เทียบเท่ากับการใช้รถบรรทุกขนาดใหญ่ขนส่งสินค้าได้ถึง 20
เที่ยว ทำให้ลดปริมาณการใช้น้ำมันได้ถึง 240,000 ลิตรต่อปี
และยังช่วยลดปัญหาการจราจรบนท้องถนน ซึ่งการใช้ระบบขนส่งทางน้ำดังกล่าว
นอกจากจะช่วยลดค่าใช้จ่ายในการขนส่งสินค้าแล้ว
ที่สำคัญคือช่วยลดปัญหามลพิษและความคับคั่งของการจราจรทางบก
ตลอดจนช่วยประหยัดพลังงานเชื้อเพลิงให้กับประเทศอีกด้วย

การใช้ก๊าซมีเทนทดแทนน้ำมันเตา และการใช้พลังงานทางเลือก

บริษัทฯ
ได้ริเริ่มการใช้ก๊าซมีเทนซึ่งเป็นเชื้อเพลิงชีวภาพที่ได้จากการย่อยสลายจุลินทรีย์จากระบบบำบัดน้ำเสียเพื่อใช้ทดแทนการใช้น้ำมันเตาสำหรับ
Boiler ของโรงงาน ซึ่งสามารถลดการใช้น้ำมันเตาได้ถึงปีละกว่า 200,000 ลิตร นอกจากนี้
บริษัทฯ ยังมีการสนับสนุนการใช้พลังงานทางเลือก เช่น การใช้ก๊าซ NGV, LPG หรือ น้ำมันดีเซล
B5 มาใช้ในหน่วยรถของเสริมสุข
ทุกประเภท ซึ่งนอกจากเป็นการช่วยประหยัดพลังงานของประเทศแล้ว
ยังเป็นการช่วยลดภาวะโลกร้อนที่กำลังเป็นปัญหาสำคัญของโลกในขณะนี้

มิติที่ 4 และ 5: สภาพแวดล้อมในโรงงาน และทรัพยากรมนุษย์

คนเป็นทรัพยากรที่บริษัทฯ ให้ความสำคัญมากที่สุดการที่จะนำพาบริษัทฯ
ไปสู่การเป็นต้นแบบในการดูแลสิ่งแวดล้อมอย่างยั่งยืนนั้นต้องอาศัยคน
ต้องมีพนักงานที่มีใจรักษ์สิ่งแวดล้อมเป็นพลังขับเคลื่อน บริษัทฯ
จึงจัดตั้งทีมบุคลากรด้านสิ่งแวดล้อมประจำโรงงาน เพื่อจัดการสิ่งแวดล้อมและระบบบำบัดน้ำเสียกว่า
30 คน โดยทีมงานจะผ่านการฝึกอบรมหลักสูตรจากกรมโรงงานอุตสาหกรรม
และสถาบันสิ่งแวดล้อมไทย
และยังให้ความสำคัญต่อการพัฒนาความรู้ความสามารถของบุคลากรด้านสิ่งแวดล้อมอย่างต่อเนื่อง
โดยการส่งบุคลากรเข้าร่วมการอบรมศึกษาดูงานด้านการควบคุมดูแลระบบน้ำเสีย
การอนุรักษ์และรักษาทรัพยากรน้ำและสิ่งแวดล้อม กับหน่วยงานภายในและภายนอก

นอกจากนี้ บริษัทฯ ยังเปิดโอกาสให้บุคคลภายนอก ทั้งที่เป็นนักวิชาการ
นิสิตนักศึกษาเข้ามาศึกษาดูงานระบบบำบัดน้ำเสียด้วยมากกว่าปีละ 1,000 คน
พร้อมทั้งให้คำปรึกษาในการดูแลระบบบำบัดน้ำเสียแก่บริษัทต่างๆ

4.4 งานที่ยังไม่ได้ส่งมอบ

  -ไม่มี-